**การฟื้นฟูสมรรถภาพการเดินในผู้ป่วยอัมพาตครึ่งซีกจากโรคหลอดเลือดสมองระยะกึ่งเฉียบพลันโดยการใช้หุ่นยนต์ช่วยฝึกเดินเปรียบเทียบกับวิธีกายภาพบำบัดแบบดั้งเดิม**

**บทคัดย่อ**

**วัตถุประสงค์**:

เปรียบเทียบผลของการฟื้นฟูสมรรถภาพการเดินในผู้ป่วยอัมพาตครึ่งซีกจากโรคหลอดเลือด สมองโดยการใช้หุ่นยนต์ฝึกเดินร่วมกับวิธีการฝึกกายภาพบำบัดแบบดั้งเดิม

**รูปแบบงานวิจัย**: การศึกษาวิจัยแบบสุ่มมีกลุ่มเปรียบเทียบ

**สถานที่ทำการวิจัย**: สถาบันประสาทวิทยา กรมการแพทย์

**กลุ่มประชากร**:

ผู้ป่วยที่มีอาการอ่อนแรงครึ่งซีกจากโรคหลอดเลือดสมองระยะกึ่งเฉียบพลัน อายุระหว่าง 18-80 ปี จำนวน 40 คน

**วิธีการศึกษา**:

แบ่งประชากรศึกษาเป็น 2 กลุ่มโดยการสุ่ม กลุ่มทดลองได้รับการฝึกเพื่อฟื้นฟูความสามารถด้านการเดินโดยหุ่นยนต์ฝึกเดินเป็นเวลา 30 นาทีร่วมกับกายภาพบำบัดแบบดั้งเดิมอีก 30 นาที กลุ่มควบคุมรับการฝึกวิธีกายภาพบำบัดแบบดั้งเดิม 60 นาทีทุกวันราชการต่อเนื่องเป็นเวลา 1 เดือน ประเมินความสามารถด้วยแบบทดสอบ Functional Ambulation Classification, Barthel Index, Berg Balance Scale (BBS), 10 meter walk test, 6 minute walk test, และ Resistance to Passive Movement (REPAS) รวบรวมข้อมูลวิเคราะห์และเปรียบเทียบผลหลังการฝึก 1 เดือนและ 3 เดือนขณะติดตามการรักษา

**ผลการศึกษา**:

ประชากรศึกษาในกลุ่มทดลองมีระดับความสามารถหลังการประเมินด้วยแบบทดสอบต่าง ๆ ดีกว่ากลุ่มควบคุมอย่างมีนัยสำคัญทางสถิติ (P<0.05) ทุกแบบทดสอบยกเว้นแบบทดสอบ BBS และ REPAS เมื่อวิเคราะห์ผลหลังการฝึกที่ 1 และ 3 เดือน

**สรุป**:

**การฝึกด้วยหุ่นยนต์ฝึกการเดินร่วมกับกายภาพบำบัดแบบดั้งเดิม มีผลต่อการฟื้นฟูสมรรถภาพในผู้ป่วยอัมพาตครึ่งซีก** จากโรคหลอดเลือดสมองดีกว่าวิธีการฝึกกายภาพบำบัดแบบเดิมเพียงอย่างเดียวในแง่ของระดับความสามารถของการเดินความสามารถในการดำรงชีวิตประจำวันด้วยตนเอง ความเร็วความยาวช่วงก้าว และความทนทานในการเดิน

**ที่มา**  <http://db.hitap.net/articles/1749>

[รัตนาพรรธณ์ จันทร์อุบล](http://db.hitap.net/researchers/5954)\*, [ภาริส วงศ์แพทย์](http://db.hitap.net/researchers/5955), [ลาวัลย์ พานิชเจริญ](http://db.hitap.net/researchers/5956), [นภาพิตร ชวนิตย์](http://db.hitap.net/researchers/5957)   
Department of Physical Medicine & Rehabilitation, Prasat Neurological Institute, Bangkok, Thailand, 10400; E-mail: cpaphan@yahoo.com

เวชศาสตร์ฟื้นฟูสาร ปี 2555, May ปีที่: 22 ฉบับที่ 2 หน้า 42-50